Ole Hækkerup (S), 2013-02-07:
Tak, formand.
Med det her lovforslag følger vi op på den aftale om kriminalforsorgen, altså de danske fængsler, som et stort flertal her i Folketinget har indgået.
Det er en aftale, der i virkeligheden skal rette op på den dårlige økonomi, og den dårlige økonomi ser man ved, at der er en stor pladsmangel i de danske fængsler.
Det fører til overbelægning, så der i virkeligheden er flere fanger i fængslerne, end der er plads til.
Det her problem med overbelægning er desværre kun alt for velkendt, og det er det selvfølgelig særlig i fængslerne og i kriminalforsorgen.
Det her med, at der er pladsmangel, er også et problem, fordi det jo fører til, at antallet af konflikter i fængslerne stiger.
Det bliver endnu mere nedslidende og hårdt at være ansat, og det giver endnu flere konflikter mellem dem, der er indsat i fængslerne.
Og det betyder også, at dem, der er i fængslerne, meget lettere falder tilbage til på ny at lave kriminalitet, når de er kommet ud igen.
Derfor er det godt at få taget fat på at vende udviklingen.
Når færre falder tilbage til ny kriminalitet, betyder det jo i virkeligheden også, at der bliver færre ofre.
Presset løser vi med den her aftale bl.a. ved at oprette nye fængselspladser.
I det forslag, vi konkret behandler her i dag, ligger der nogle forskellige ting.
Erfaringerne med fodlænkeordningen er gode, men jeg vil gerne understrege, at det jo fortsat skal være en konkret vurdering af den enkelte, der skal lægges til grund, for at man kan sige, om vedkommende kan indgå i fodlænkeordningen.
Og det er igen, fordi sigtet her er, at det skal reducere risikoen for, at man falder tilbage til kriminalitet.
Så er der det om prøveløsladelse.
Igen synes jeg, det er vigtigt at understrege, at man her skal have gjort en særlig indsats for at kunne komme i betragtning.
Så er det også blevet nævnt, at med det her lovforslag bliver adgangen til visitation bedre – altså i forhold til det her med, at der smugles hash og narko ind i fængslerne.
Nu bliver der bedre muligheder for at få visiteret folk, så vi er sikre på i højere grad at kunne få fængsler, der er fri for narko.
I de senere år må man sige at de danske fængsler har stået i en mere og mere uholdbar situation.
Presset er tiltaget med overbelægning i fængslerne til følge, vi har set narko i fængslerne og – tror jeg også man må sige – et stærkt kriminelt netværk hos mange fanger.
Det er særlig, hvis der er puttet mange ind i fængslerne, hvilket desværre gør det alt, alt for nemt at falde tilbage til at lave kriminalitet igen.
Og her kan vi som samfund gøre det meget klogere.
Den udvikling skal vendes.
Det kan man selvfølgelig ikke bare gøre med et lille snuptag, det kræver et langt, sejt træk.
Det kræver bl.a., at vi siger: Hvad er det, der virker, for at folk ikke falder tilbage til kriminalitet?
Det er fodlænkeordningen.
Hvordan udvider vi kapaciteten i fængslerne, så der bliver plads til de fanger, der er der?
Og derfor synes Socialdemokraterne, at det her er et rigtig, rigtig godt forslag.
Så skal jeg endelig som det sidste sige, da der har været en lille diskussion om det med udlændinge i de danske fængsler, at det er sådan, at man har lavet en aftale i EU om, at EU-borgere, der er dømt for noget kriminelt, skal hjem at afsone i deres eget land.
Det har vi gennemført i dansk lovgivning, og den aftale går vi varmt ind for.
Den er ved at blive gennemført i endnu flere lande – glimrende.
Vi vil gerne have endnu mere fart på den proces, og derfor har vi i den aftale, vi lavede med en lang række af Folketingets partier, også sagt, at nu laver vi nogle meget klare regler for, hvor hurtigt det her skal sagsbehandles i Justitsministeriet.
Vi har derudover sagt: Lad os sætte os ned og få kigget på erfaringerne fra andre lande – Sverige, Norge – som har prøvet at lave deres egne hjemsendelsesaftaler.
Jeg tror, at det, at Sverige og Norge har lavet deres egne hjemsendelsesaftaler – for sådan et land som Sverige er jo også med i EU – i virkeligheden ligger nogle år tilbage.
Havde det været smart for Danmark dengang – førend EU lavede en aftale – at vi så havde gjort ligesom Sverige og Norge og lavet en præcis aftale med Rumænien eller andre lande?
Ja, det havde måske været smart, men nu har EU lavet en aftale om, at man skal tage sine egne fanger hjem.
Og jeg tror ærlig talt, at hvis vi siger, at nu vil vi gerne betale nogen nogle penge for at tage deres egne fanger hjem, så er der nogle af de lande, der vil begynde at overveje: Hov, hov, hvor hurtigt skal vi gennemføre den der EU-aftale?
Og så ender vi bare med at smide gode penge efter dårlige penge, og det er en rigtig, rigtig dårlig forretning.
På den baggrund skal jeg anbefale det her forslag til vedtagelse.